Ôstatnim felietōnym ô „Panach autobany” mōg żech trocha zgorszyć nikerych kibicōw Górnika, a że chca spokojnie deptać po „dzielni”, to dzisiej rysuja ich pełniejszy ôbroz. Kibice Górnika sōm na dyć roztomańci ôd artystōw po hodowcōw kur.
Zaczna zaś ôd hoolsōw. To mono niy fest wielki ôdsetek kibicōw, ale bez godki medialnie widoczny. Klasyczny pan hool to chop kery rod mo fojery (race), wesołe prziśpiywki, młyny, larmo i haje (ustawki). Acha! Bezmałaś interesuje sie tyż fusbalym. Tak rychtyk pana „hoola” z Górnika generalnie wiyncyj łōnczy niż dzieli z panym „hoolym” z Ruchu, czy (ô pierōnie!)… z Legii. Sōm jeszcze ultrasy. ôni bezmałaś raczyj robiōm ôprawy szpilōw niż haje. Nikere fajne, inksze – gańba godać… Podzortōm ultrasōw sōm „artysty”, kerzi swojo miłość do Górnika ciaprajōm na murach i perfekt malujōm zwyrtniynto „eRka”. Ich misjōm je „zdobywani terynu”. Nasze miasto, naszo ściana, nasz hasiok…
Zaś żech se pokopoł w lelujach i wyńda na „chorzowskigo”, ale po leku – to niy kōniec. À propos! Eźli kibic Górnika moge kibicować Ruchowi, czy to już grzych? Mocce kibicōw Górnika, do kerych sōm noleża (raczyj godka ô „piknikach”, co niykōniecznie chodzōm na wszyjski szpile), Ruch niy yno niy zawadzo, ale nawet majōm go w zocy. Górnik mo tyż kibicōw VIP-ōw. Na piyrszym placu chyba Łukasz Podolski, bezmałaś prziszły „Grubiorz”. Fest ważnym fanym klubu je tyż prezydynt Zobrzo p. Mańka-Szulik. Symbolym pozytywnego kibicowanio je za to pan Leōn ôd Kokotōw tōż Stanisław Sętkowski. Chop, kery bezmałaś już ôd połowy lot 80-tych po kożdym szpilu u sia dowo nojlepszymu groczowi Górnika ekstra geszyng ze swojij hodowli – to przeważnie kokot, kura abo pultok!
Trza tyż pedzieć że kibice Górnika noleżōm do nojbardzij zaangażowanych w swōj klub. Godo ô tym niy yno ôstatnio frekwyncjo na szpilach. Stowarzyszyni Socios, zbudowane na wzōr podobnych inicjatyw, kere działajōm na Zachodzie np. przi Barcelonie, Borussii, pōmogo Górnikowi finansowo, je udziałowcym i dowo pozōr na klubowe inwestycje.
Jeszcze jedne. Kibice Górnika to Hanysy, ale tyż Gorole, Krojcoki, Krzoki, Ptoki i ludzie durś niy ze Ślōnska. Jednak werci sie spōmnieć, że ślōnskość je ważnym kōnskiym tożsamości Górnika. Dyć to kibice KSG zrychtowali ôficjalno zajta klubowo durś po ślōnsku, piyrszo tako w poważnym fusbalu!
szl_Latn szl_Latn szl_Latn szl_Latn szl_Latn